Gode råd til skriftlig tysk (FP10)

Medbring grammatikhæfte og evt. andre grammatiske oversigter. Medbring desuden ordbøger, hvis I ikke har adgang til en online ordbog under prøven.

Den skriftlige prøve består af to dele og varer 3 timer i alt:

1. sprog og sprogbrug (tæller 30%)
2. skriftlig fremstilling (tæller 70%)

I skal selv disponere over tiden, men det anbefales, at der bruges 1⁄2 time på prøven i sprog- og sprogbrug, og 2 ½ timer på skriftlig fremstilling.

**Sprog- og sprogbrug**

Du må bruge ordbog og grammatiske oversigter. Når du bruger ordbogen, skal du være opmærksom på, om du har fat i den rette ordklasse.

**Fri skriftlig fremstilling**

Der vil være to opgaver at vælge imellem. Den ene af de to opgaver er todelt.

Skriv med enkelt linjeafstand ca. 300-400 ord

Sæt mindst 20 minutter af til at rette det hele igennem

**Skriveråd**

* Læs opgaverne grundigt igennem – slå op, hvis du er i tvivl
* Lav en brainstorm over emnet
* Sørg for at opfylde kravene (mange glemmer fx ofte, at man skal starte med at kommentere nogle unges udsagn, inden man skal skrive om sin egen erfaring/holdning. Husk i den forbindelse at omskrive til 3. person ental)
* Sørg for at opfylde genren (hvis det er et brev, start med ”Liebe …….”, husk dato osv.)
* Skriv ikke direkte af fra opgaven, men brug dog gerne udtryk og vendinger derfra
* Sørg for, at der både er en indledning - midte - afrunding
* Husk at sætte kommaer og punktummer

**Ret derefter**

* Navneord – har du husket at skrive dem med stort?
* Kongruens – er udsagnsordet bøjet rigtigt efter person og tal? (1. person, ental = ich lieb***e***)
* Ordstilling – står det bøjede udsagnsord til sidst, hvis det er en bisætning?

Ich denke, **dass** es eine gute Idee **ist**

* Tid – har du husket at skrive i samme tid hele vejen igennem?
* Kasus – hvis der er genstandsled, skal kendeordet i hankøn ændres osv.
* Forholdsord (an, auf, hinter, in osv) – tjek, om de styrer akkusativ eller dativ